google/wiki40b huggingface dataset:
Yuma (Arizona)

Geografi

Yuma ligger rett ved grensen til California og Mexico, med Coloradoelva som en naturlig grense mellom dem. Nordøst for Yuma renner elva Gila sammen med Colorado. Yuma ligger i Yumaørkenen, en del av Sonoraørkenen
Yuma har varmt ørkenklima på grunn av sin beliggenhet i ørkenen, og byen er derfor svært varm om sommeren, og varm om vinteren. Yuma har også rekord i å være den mest solfylte byen i verden, og er offisielt USAs mest solfylte by.

Transport

Yuma internasjonale lufthavn er byens flyplass, og ligger sørøst for sentrum av byen. Motorveien Interstate 8 passerer byen, U.S. Route 95 kommer nordfra, går gjennom sentrum av Yuma, og fortsetter sørover til grensen mot Mexico ved grensebyen San Luis.
Hans Midbøe

Liv

Han var sønn av sogneprest Lars Midbøe og Gustava Backer, og bror av embetsmannen Finn Backer Midbøe. Etter studier ved Universitetet i Oslo ble han mag. art. med hovedfag i litteraturhistorie i 1942, og var deretter ansatt ved Norsk historisk kjeldeskrift-institutt fra 1942. Fra 1947 til 1953 var han universitetsstipendiat ved Universitetet i Oslo. Han fikk doktorgraden i 1951 for en avhandling om «Romantikkens balladediktning».
I 1953 søkte Midbøe på et nytt dosentur i nordisk litteratur ved Universitetet i Oslo, i konkurranse med Daniel Haakonsen. Midbøe ble foretrukket av bedømmelseskomiteen, men etter prøveforelesninger endret komiteen syn, slik at dosenturet tilfalt Haakonsen. I samtiden ble konkurransen ansett som en del av metodestriden innenfor norsk litteraturforskning mellom den historisk-biografiske retningen, representert ved Midbøe, og den estetisk-filosofiske skolen, representert ved Haakonsen. Midbøe søkte også på professoratet etter Francis Bull i 1957, men dette tilfalt Edvard Beyer.
Fra 1955 til var han dosent i litteraturhistorie ved Norges lærerhøgskole, hvor han ble professor i 1958. Fra 1973 var han dosent i teatervitenskap ved Universitetet i Oslo. Fra 1980 til 1985 var han professor samme sted.
Midbøe utga bøker om en rekke forskjellige emner. Til 300-årsjubileet i 1947 utga han en biografi om Petter Dass. Han skrev Det Kongelige Norske Videnskabers Selskabs historie i to bind (1960). Fra 1964 til 1966 utga han fire bind om Jonas Lie. Senere skrev han flere bøker om teaterhistorie. I 1969 utga han en studie over Max Reinhardts oppsettelse av Gjengangere i Berlin i 1906, og fra 1976 til 1980 tre bind om oppsettelser av Peer Gynt. Som pensjonist utga han en historisk roman om Camilla Collett og Johan Sebastian Welhaven, Camilla.
Midbøe var styremedlem i Statens Teaterskole fra 1974 til 1978 og for Teatermuseet fra 1974.

Utmerkelser

Midbøe var medlem av Det Kongelige Norske Videnskabers Selskab fra 1955, og av Det Norske Videnskaps-Akademi fra 1969.
Heterarthrinae

Utseende

Nokså små, mørke bladvepser. Larvene er litt flate og sneglelignende.

Levevis

De fleste har larver som minerer inne i blader.
Nagarjunasagar-demningen

Nagarjuna Sagar-demningen er en betongdam i småbyen Nagarjuna Sagar, som ligger mellom Guntur og Hyderabad i distriktet Nalgonda i delstaten Andhra Pradesh i det sentrale India. Dammen ble ferdig i 1969 og er en av de største i Asia. Grunnstenen ble lagt ned av statsminister Jawaharlal Nehru i 1955. Den er verdens høyeste betongdam.
Reservoaret på 11.472 millioner m³ og 285 km² er det tredje største menneskeskapte vannmagasinet i verden, og ligger i elven Krishna. Demningen er 124 meter høy og 979 meter lang, men total lengde inklusive jordfylling og overflomsdam er 4.764 meter. Demningen var en av de første vannkraftdammene i hele India. Installert effekt er 816 MW. Verdensbanken deltok i finansieringen.
Mahmoud Dowlatabadi

Hans liv

Mahmoud Dowlatabadi regnes som en av Irans mest kjente forfattere av nyere prosalitteratur. Han ble født i 1940 i landsbyen Doulatabad, i provinsen Khorâsân, øst i Iran. Selv om han kom fra relativt enkle kår, stiftet han tidlig bekjentskap med den klassiske persiske litteraturen og diktere som Ferdousi, Sa'di og Hâfez. I barneårene ble han nødt til arbeide som sauegjeter, landsbruksarbeider, skomakerhjelp i farens verksted, sykkelmekaniker, bomullsvasker og frisør for å skjøte på familiens økonomi. Deler av ungdomsårene tilbrakte han som skuespiller på teaterscenene i Teheran.
Dowlatabadi er i stor grad selvlært. Han har skrevet flere romaner, fortellinger, teaterstykker og essayer, både litteraturkritiske og politiske. Han satt fengslet som politisk fange i årene 1975 til 1977, mens sjahen Mohammad Reza Pahlavi fortsatt satt ved makten i Iran.

Hans verk

Dowlatabadis realistiske skrivemåte kombinerer den persiske, poetiske tradisjonen med dagens mer direkte hverdagsspråk. Hans hovedverk er den monumentale sagaen Kelidar på rundt 3000 sider. Boken ble utgitt i flere bind i perioden 1978 til 1983 og skildrer livet til kurdiske nomader og bønder i en sultrammet landsby – også den i provinsen Khorâsân – på midten av 1940-tallet.
Romanen Jâ-ye khâli-ye Soluch (på norsk: Den tomme plassen etter Soluch) (uttales: Sålutsj) ble første gang utgitt i 1979, like etter at Den islamske revolusjonen (1979), og har siden kommet i minst åtte opplag. I boken beskriver Dowlatabadi forfallet i livet på den iranske landsbygden på 1960-tallet. Sjahen hadde innført sin Hvite revolusjon, der modernisering av landbruket var et sentralt tiltak. Det førte imidlertid til forfall av det tradisjonelle landsbruket med sitt sinnrike underjordiske vanningssystem, qanât eller kâhriz. Disse hadde i generasjoner ført vannet fra fjellene, i lukkete kanaler under bakken, frem til husholdninger og åkrer. Da føydalherrene reiste inn til hovedstaden Teheran for å bekle nyopprettede stillinger i landsbruksdepartementet, var det ingen som lenger tok ansvaret for vedlikehold av vanningskanalene eller sørget for bøndene i dårlige tider.
Norgesmesterskapet i bueskyting 1986

Norgesmesterskapet i bueskyting 1986 bestod av flere arrangementer som i 1986 kåret norgesmestere i bueskyting.
NM innendørs ble arrangert i Tromsø 15. mars. 
NM i skiveskyting ble arrangert på Ekeberg i Oslo 16. august. 
NM i jakt- og feltskyting ble arrangert i Melsom i Sandefjord 20. september. 
Kongepokalene ble vunnet av Anne Kronen og Henrik Stabell.
Norske Reindriftsamers Landsforbund

Norske Reindriftsamers Landsforbund (nordsamisk Norgga Boazosápmelaccaid Riikkasearvi; sørsamisk Nøørjen Saemiej Rijhkesiebrie) er en nasjonal nærings- og interesseorganisasjon for reindriftssamer stiftet i 1947. NRL/NBR har forhandlingsrett med staten om den årlige reindriftsavtalen.

Formål

NRLs formål er å fremme reindriftsamenes interesser, økonomisk, faglig, sosialt og kulturelt.  Forbundet skal arbeide for samhold blant reindriftsamene og for at reindriftsamene skal styre utviklingen av næringen, slik at denne skjer på grunnlag av den sedvanemessige rettsoppfatning og de prinsipper reindriftsamenes næringsvirksomhet bygger på.
Leder for NRL siden 2014 er Ellinor Jåma fra Namdalen.
Police Ombudsman for Northern Ireland

Police Ombudsman for Northern Ireland er kontrollorganet for politistyrkene i Nord-Irland. Organet ble opprettet i november 2000.
I tillegg til Police Service of Northern Ireland har organet også ansvar for å behandle klager mot Larne Harbour Police, Belfast Harbour Police, Belfast International Airport Police samt Ministry of Defence Polices enheter i Nord-Irland.
I februar 2006 annonserte Police Ombudsman at det var mottatt over 14 000 klager, hvilket var et høyere antall enn de hadde forventet. Mer enn 4000 av de som klagde svarte på spørsmål om sin bakgrunn. Man fant at flertallet var protestanter, mens andelen katolikker som klagde var synkende. Dette antyder en endring fra det tidligere forholdet mellom politiet og de to religiøse gruppene, og andelene avspeiler nå i større grad befolkningssammensetning i Nord-Irland. Man fant også at hele 41 % av de som klagde ikke støttet noe politisk parti.
Havskilpadder

Kjennetegn

Gruppen kjennetegnes av at forlemmene er utviklet til luffer. Alle har også flatt og strømlinjeformet skall. Selv om havsklipadder tilhører halsgjemmerne, har de relativt korte og stive nakker og kan bare i begrenset grad trekke hodet inn i skallet.

Livshistorie

Havskilpadder finner all mat i vann og tilbringer nesten hele livet i havet, men de må på land for å legge egg. Eggene til alle artene er små og runde. Hunnskilpaddene blir paret i havet og tar seg opp på land på stranden om natten. Der graver de en grop hvor de legger eggene sine. Eggene ruges ut ved hjelp av varmen fra sola. Etter endt fosterutvikling graver de nyklekte ungene seg opp til overflaten og tar seg ut i havet. Antall egg og rugetid avhenger av art.
Etter klekking lever skilpaddene i flere år i havet før de blir kjønnsmodne. Hannene setter aldri sine bein på land igjen, mens hunnene returnerer til stranda der de selv ble klekket for å legge nye egg.
Alle havsklimpaddeartene er i mer eller mindre grad truet av tap av leveområder, jakt på egg eller voksne dyr og forsøpling i havet.
Rogalandsindeksen

Rogalandsindeksen er en indeks som ble etablert 1. juni 2006 av DnB NOR. Indeksen består kun av børsnoterte selskaper med hovedkontor i Rogaland. Og viser utviklingen for disse selskapene i forhold til andre selskaper på Oslo Børs.
Chapareia

Utseende

En middelsstor, bred, svart trebukk, mye av kroppen dekket av lysgrå bestøvning. Kroppsformen er karakteristisk, nærmest pæreformet. Antennene er svarte, omtrent så lange som kroppen, det første leddet kølleformet, det tredje med en innoverrettet tann i spissen. Hodet er delvis dekket av bestøvning, men med et par svarte flekker på issen og et par på pannen. Pronotum er mye bredere enn langt, uten tenner på sidene, i midten med tre store, svarte flekker, på sidene med to mindre, runde, svarte flekker på hver side, for øvrig dekket av bestøvning. Dekkvingene er hovedsakelig lysgrå, men med tallrike blanke, svarte flekker.

Utbredelse

Arten er bare kjent fra Bolivia.
Nikaia av Makedonia

Gift med Perdikkas

Den 11. juni 323 f.Kr. døde Aleksander den store i Babylon. Blant hans generaler var det Perdikkas som rykket opp og ble regent for hele det veldige riket kongen hadde etterlatt seg. Antipatros vil posisjonere seg og knytte seg opp til den mektigste i riket. Samme år sendte han Nikaia ble til Asia, fulgt av sin bror Iolaos og en viss Arkias, for å bli gift med Perdikkas. Perdikkas, som posisjonerte seg blant allierte og rivaler, giftet seg med Antipatros' datter, men ikke lenge etter, under råd fra sin nestkommanderende Eumenes, ville Perdikkas skille seg fra Nikaia. Grunnen var at det var større politisk gevinst i å gifte seg med Aleksander den stores eneste helsøster, Kleopatra av Makedonia. Han hadde fått tilbud av Aleksanders mor Olympias som lovet ham Kleopatras hånd. Utsiktene til å bli medlem av den kongelige familie fikk Perdikkas til å akseptere tilbudet.
Han bestemte dette før han dro ut med hæren for å invadere Egypt hvor satrapen Ptolemaios ikke ville underordne seg. Også uten å ha fått bekreftelse fra Kleopatra. Avvisningen av Nikaia førte også til umiddelbart brudd mellom Antipatros og Perdikkas. Førstnevnte tok avvisningen som en åpenbar fornærmelse.

Gift med Lysimakhos

Perdikkas nådde fra til den egyptiske havnebyen Pelousion, men rakk aldri å krysse Nilen da det brøt ut uro og opprør blant hans egne misfornøyde soldater. Deretter ble Perdikkas myrdet av tre av sine offiserer, Peithon, Antigenes og Selevkos. Det betydde at den fremste mannen i Aleksanders rike var fjernet og det var en åpent kappløp om den neste som kunne ta posisjonen.
Antagelig samme året, 321 eller 320 f.Kr. forsøkte Antipatros å opprette en ny allianse med å gifte Nikaia bort til Lysimakhos, som da styrte Trakia. I 319 f.Kr. døde Antipatros. I 306 f.Kr. ble Lysimakhos en konge som hersket over Trakia, det meste av Anatolia og Makedonia. Samtidig ble Nikaia dronning av de samme områdene ved å dele sin manns rang, men ikke politiske innflytelse.
Chris Dawson

Klubb-karriere.

Etter å ha gått gjennom Leeds United sitt ungdomsakademi signerte Dawson en profesjonell avtale med Leeds United som gjaldt til sommeren 2015.
Dawson ble navngitt som en ubrukt erstatning i de tre første kamper. I løpet av denne perioden sammenlignet manager Neil Warnock Dawson sin spillestil med tidligere Leeds United-legende John Giles.
Dawson fikk sin debut for Leeds sitt A-lag av Neil Warnock den 1. april 2013. Da fikk han plass i startelleveren mot Derby County. Han ble byttet ut i det 55. minutt for Ross McCormack. Kampen endte 2-1 til Derby. En operasjon i skulderen førte til at Dawson's sesong endte tidlig, men Dawson inngikk en ny tre-års kontrakt med klubben 8. mai 2013. Dawson var tilbake på Leeds sitt A-lag, ironisk nok også mot Derby County den 2. mai 2014, i det som var den siste kampen i 2013/14 sesongen.
Dawson spilte med Leeds sitt A-lag under førsesongen til 2014/15-sesongen. Den 30. juli 2014 skoret Dawson scoret hattrick for Leeds i en treningskamp mot Glenavon. Kampen endte 5-0 til Leeds. Den 1. august fikk Dawson tildelt drakt nummer 24 til 2014/15-sesongen.
1. November 2014 fikk Dawson sin første opptreden for A-laget siden sin debut. Han kom på som innbytter i Neil Redfearn's første spillet som permanent hovedtrener. Kampen endte i 3-1 tap mot Cardiff City.
Dawson var ikke inkludert i Leeds sin 25-manns troppen som reiste rundt førsesongen til 2015/16 sesongen. Den 31. juli 2015 fikk Dawson ikke tildelt draktnummer for den kommende 2015/16-sesongen.
Dawson ble løslatt fra sin kontrakt med Leeds United den 26. januar 2016.
Den 28. januar 2016 signerte Dawson en kontrakt med Rotherham United som varer til slutten av 2016/17-sesongen.
Den 17. august 2016 dro Dawson på lån frs Rotherham til norske Viking FK. Låneperioden varer ut 2016. Han fikk sin debut noen få dager senere, den 21. august i Viking sin bortekamp mot Tromsø IL i Tippeligaen. Han kom inn for Samuel Adegbenro etter 65 minutter. Kampen endte 2-1 til Tromsø.

Internasjonal fotball

I januar 2013 ble Dawson tatt ut til Wales sin U21 tropp. Han fikk sin debut i 3-0 seieren over Island U21 i en treningskamp den 6. februar 2013.
I mars 2013 fikk Dawson skrøy fra Wales U21 manager Geraint Williams for hans pasningsevner og kapasiteten hans til å påvirke en kamp til tross for at han er relativt liten av vOppdatert 22. august 2016.ekst.
Rawhide gasskraftverk

Rawhide gasskraftverk er et varmekraftverk i Larimer County i Colorado, USA. Anlegget har en installert produksjonskapasitet på 435 MW, fordelt på 5 turbiner. Operatør er energiselskapet Platte River Power Authority. 
Kraftverket stod ferdig utbygd i 2004. Brenselkilden er naturgass, bare subsidiært brukesfyringsolje.
Bajkalsel

Beskrivelse

Bajkalselen er en av de minste selartene, med en lengde på inntil 1,3 meter og vekt på inntil 70 kilo.
Hannene er bare minimalt større enn hunnene.

Atferd

Bajkalselens hovedføde er Bajkalulker, som bare finnes i Bajkalsjøen. I tillegg lever de av andre fiskearter som finnes i sjøen som Bajkalomul, en rekke virvelløse dyr og mindre fisker.
Johannes von Miquel

Bakgrunn

Johannes von Miquel ble født 1829 som sønn av en fransk emigrantfamilie. Han studerte fra 1846 til 1849 jus i Heidelberg og Göttingen og ble dr.jur.

Politisk karriere

I 1848 deltok han i den demokratiske studentbevegelsen, og i denne tiden ble han overbevist liberalist. Han skaffet seg et navn som advokat i Göttingen, og begynte å delta i det politiske liv. I 1859 var han medgrunnlegger av den tyske Nasjonalforeningen, og ble i 1864 innvalgt i kongeriket Hannovers annetkammer. Med tiden ble hans politiske synspunkter stadig mer høyreorientert. Fra 1865 til 1870 var han borgermester og overborgermester i Osnabrück. Mellom 1867 og 1882 var han leder for høyrefløyen blant de nasjonalliberale i Preussens parlament, landdagen. I 1867 grunnla han Nationalliberale Partei og ble innvalgt i det prøyssiske parlamentet og i Riksdagen. Som riksdagsmann var han en av de mest fremstående i utarbeidelsen av rikslovgivningen, og sammen med Eduard Lasker foreslo Miquel utarbeidelsen av en felles sivil lovbok for Tyskland, Bürgerliches Gesetzbuch (se lex Miquel-Lasker).
I 1880 ble han som etterfølger etter Daniel Heinrich Mumm von Schwarzenstein valgt til overborgermester i Frankfurt am Main. Gjennom sin vellykkede sosiale finanspolitikk gjorde han den ærverdige keiserbyen til en oppadstrebende metropol og la grunnlaget for byens økonomiske suksess. I hans regjeringstid ble det foretatt en rekke viktige utbyggelser, bl.a. kanaliseringen av Main og oppføringen av Frankfurts hovedjernbanestasjon (1888).
1890 ble Miquel kalt til Berlin som prøyssisk finansminister. Han fikk igjennom reformen av de direkte skattene, og var en av de mest innflytelsesrike ministrene. Han utviklet et revolusjonerende beskatningssystem (inntektsskatt og formuesskatt), som også dagens tyske skattesystem i det vesentlige er bygget på. I 1897 ble han visestatsminister i Preussen (visepresident for statsministeriet). Han ble adlet samme år.
Yaozhou

Yaozhou (kinesisk: 耀州区; pinyin: Yàozhōu Qū) er et bydistrikt i byprefekturet Tongchuan i provinsen Shaanxi. Den har et areal på 1 617 km² og teller 300 000 innbyggere (2004).

Samferdsel

Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi.
Rybinskdemningen

Rybinsk-demningen (russisk: Ры́бинская ГЭС, eller Rybínskaja GES) er en demning med vannkraftverk 300 km nord for Moskva i øvre deler av elva Volga, der elvene Sjeksna og Mologa renner ut ved byen Rybinsk. Vannkraftverket ble ferdigstilt 1948–1950 og reservoaret strekker seg gjennom Jaroslavl oblast, Tver oblast og Vologda oblast.
Demningen på Volga er 524 m lang og 27 m høy, med en sluse for skip. Demningen på Sjeksna-elva er 470 m lang og 35 m høy, mens oppbyggingene langs elvebreddene av Sjeksna er hele 6 035 meter lange. Kraftverket har installert effekt på 356,4 MW fordelt på 6 generatorer, og produksjonen er på 0,93 TWh årlig i gjennomsnitt.
Anleggets reservoar er den 143 km lange, 5 km brede og 4 580 km² store Rybinsksjøen. Vannmengde er anslagsvis 25,4 km³, vannet er maksimalt 28 meter dypt. 150 000 mennesker ble flyttet ved fyllingen av reservoaret, og mange hundre landsbyer ble oversvømt. Ved bygging var det verdens største kunstige innsjø.
EM i svømmesport 1931

Europamesterskapet i svømmesport 1931 fant sted fra 23. til 30. august i Paris, Frankrike. Svømmeøvelsene foregikk i langbanebasseng.
NM i hopp uten tilløp 1984

NM i hopp uten tilløp 1984 var en del av NM i friidrett 1984.
Mesterskapet ble arrangert i Rosendal 11. mars.
Gravel Control

Gravel Control er et norsk psykedelisk popband. Bandet består av Håvard Berstad og Christian Dam. Bandet har gitt ut singelen «The Whylight Zone» (2006), og debutalbumet In the Back of My Mind (2010) . Bandet gir ut på Apartment Records og Sotron Records
Hòvbreen

Hòvbreen er en isbre i Andrée Land på Spitsbergen, Svalbard. Den ligger øverst i Verdalen, mellom Vilefjellet og Hòvfjellet.
Hòvbreen har navn etter Hòvfjellet, som igjen har navnet fra ordet hòv, en norrøn kultplass.
Modern Times Group

MTG Norge

MTG Norge har ca. 250 ansatte. Fra 2012 er Kalle Lisberg administrerende direktør i selskapet. I Norge når MTGs radio- og TV-tilbud ut til mer enn to millioner lyttere og seere hver dag. Virksomheten er lokalisert i Akersgata 73 i Oslo sentrum og på Lillehammer, hvor P4 har sitt hovedkvarter.

Fjernsynsvirksomhet

MTG eier satellitt-TV-selskapet Viasat, med merkevarene Viasat Film, Viasat Fotball og Viasat History. Viasat tilbyr egne kanaler og tredjepartskanaler gjennom kanalpakker på Viasats egen satellitt-TV-plattform, samt via partnersamarbeid med Altibox, NextGenTel, Get og Canal Digital (sattelitt) og RiksTV. Viasat eier og driver også strømmetjenesten Viaplay, som tilbyr filmer, direktesendt sport, dokumentarer og TV-underholdning over internett.
Fjernsynskanalene TV3, TV6 og Viasat 4 leverer underholdningsprogrammer til norske seere. Med disse kanalene er MTG et av Norges største mediehus for fri-TV.

Nettbaserte tjenester

Viaplay.no gir tilgang til TV, film og sport fra Viasats kanaler. 
Viagame.no leverer nedlastbare spill, mens Viamo er en app under utvikling som gir brukeren interaktive tilleggstjenester til utvalgte radio- og TV-kanaler, som konkurranser, avstemninger og musikkinformasjon.

Radiovirksomhet

P4 Radio Hele Norge er Norges største kommersielle radiokanal med en daglig dekning på over én million lyttere. I løpet av en uke lytter mer enn halvparten av Norges befolkning på P4. 
MTG Norge driver også lokalradio (P5) med studioer og kontorer i Oslo, Bergen, Trondheim og Stavanger.
Legenden om Narnia – Prins Caspian

Handling

Denne filmen følger opp handlingen i den første filmen, Legenden om Narnia – Løven, heksa og klesskapet. De samme fire barna reiser tilbake til Narnia og hjelper Prins Caspian, den rette tronarvingen til Narnias trone, til å få makten fra hans onde onkel, Kong Miraz.

Roller

Alle skuespillerne fra den første filmen som har en rolle i Prins Caspian er forventet å spille den samme rollen. Komponisten fra den første filmen, Harry Gregson-Williams, kommer også til å komponere filmmusikken til Prins Caspian. Det er bekreftet at Prins Caspian kommer til å ha større og bedre effekt, inkludert en mye større Aslan og flere vesener og slageffekter enn den første filmen.
Clanis (sommerfugl)

Utseende

Store til meget store (vingespenn opptil 160 millimeter), lyst brunlige svermere.

Levevis

De voksne sommerfuglene tar ikke næring til seg. Larvene lever på forskjellige planter i erteblomstfamilien.

Utbredelse

Slekten er utbredt i Sørøst-Asia, fra India i vest til Timor i øst.
Tormod Eikill

Musiker

Som musiker han han virket som gitarist, omnichordist, vokalist og bandleder.
Eikill startet så smått karrieren som 15-åring, men plate ble det først i 1973 med bandet Keryx, ledet av Håkon Berge. I denne tiden ble Eikill også kjent med Bjørn Eidsvåg, som dirigerte et tensing-kor i Sauda, Star Sing. Året etter, da begge var studenter ved Menighetsfakultetet i Oslo, startet de Eidsvågs første band, Frender, hovedsakelig sammensatt av kamerater og MF-studenter.
Eikill bidro med arrangementer og spilte på Eidsvågs første to plater. I tillegg var han også studiomusiker for plateselskapene For-X (Kirkelig Kulturverksted) og Lu-Mi, og spilte på utgivelser til artister som Kari Hansa & Gregers Hes, Rune Larsen og Mini-Tvers. Han deltok også som musiker på Rune Larsens gjennombruddsserie på NRK, «Hele Menigheten Synger».
I Oslo-tiden var han også med i diverse band-konstellasjoner, mest kjent er Morten Jørgensens band Bygeriljaen Lumbago, som han forlot før bandet slo gjennom som Lumbago.
Før han dro tilbake til Stavanger, bodde han i Lillestrøm-traktene og var aktiv i musikermiljøet der - bandet Siste Skrik er det eneste fra den tiden som har lagt igjen plater etter seg.
I 1985 var han tilbake i Stavanger og startet bandet The Well sammen med Gunnar Tønnesen. Bandet ga ut plate i 1989, men ble oppløst i 1991.
Eikills eneste soloalbum, Thule Fever, kom så i årsskiftet 1992-93.
I 1995 ble Janne Hagens Gospel Combo dannet. Bandet ga ut plate på EMI året etter, og var aktivt fram til 1998.
Etter dette har Eikill stort sett vært prosjektmusiker, men lager plater med Ole Fjetland Band og Supersofa. I tillegg har han spilt omnichord og gitar på produksjoner hos Gunnar Tønnesen i Klepp lydstudio.

Presse

Før han fikk jobb i Rogalands Avis i 1984, jobbet Tormod Eikill i avisa Varingen. I september 1996 skapte han Rogalands Avis' nettutgave, gikk så til Stavanger Aftenblad, der han ledet nettredaksjonen mellom 1997 og 2000. 2000–2001 var han innholdsansvarlig i nettstedet stavangerpuls.no, før han vendte tilbake til Aftenbladet og startet nettradio.no, Stavanger Aftenblads nettradio-satsing, som gikk inn i 2007. Året etter startet han Rogalyd, en wiki for artister og band fra Rogaland. Dette nettstedet driftes i dag av Stavanger bibliotek.

Prest

Siden 2016 har Tormod Eikill vært prest i Den norske kirke.
Huichuan

Huichuan (kinesisk: 汇川区; pinyin: Huìchuān Qū )  er et distrikt i byprefekturet Zunyi i provinsen Guizhou i Folkerepublikken Kina.  Det har et areal på 709 km² og har (1999) en befolkning på 320 000 innbyggere.